Die enkelsnit kom uit die pen van die groep Spoegwolf se hoofsanger en kitaarspeler, Danie du Toit (ook bekend as Reënwolf), en is geïnspireer deur ’n ongewone ervaring uit die musikant se eie lewe en is spesifiek vir die fliek geskryf. “Dis ’n enorme voorreg om deel te kon wees van hierdie projek. Dit is wat ek wil doen vir ’n lewe, so dis vir my persoonlik ’n groot sprong en ’n geleentheid waarvoor ek al lank bid,” verklap hy. “Ek het deur ’n vreemde situasie gegaan vroeër vanjaar en dit probeer verwerk deur daaroor te skryf. Hopelik sal gehore kan aanklank vind by die liedjie, want dit sal goed wees om te weet dat ander mense is wat ook stroomop gaan in moeilike tye.”
’n Musiekvideo van die snit, wat deur Hugo Brand en Louise Pieterse vervaardig is, is ook reeds verfilm en speel af in die berge. “Die video is op Helshoogte geskiet gedurende die paar heilige oomblikke wanneer die son oor die berg opkom. ’n Man loop in berg tussen epiese tonele uit ’n fliek. Die idee was om die lied in twee plekke te anker: die film se storielyn, maar ook die luisteraar en skrywer se eie stories,” sê Danie wat ook ’n knap digter is en beplan om in die toekoms sy eie bundel uit te bring.